Folketing
2013-03-15

Nu syntes jeg, at ordføreren blev helt poetisk – med blomster og det hele. Det er jo dejligt at høre, men tilbage til sagen. Altså, jeg mener, at når folk bliver skilt, er det ikke kun en sag mellem de to parter. Det er også et spørgsmål om børnene, det er et spørgsmål om bedsteforældre, og det er et spørgsmål om venner. Alt bliver revet i stykker ved en skilsmisse, og jeg har altså talt med tilstrækkelig mange skilsmissebørn til at vide, at det aldrig, aldrig nogen sinde er lykkeligt. Jeg vil også mene, at forældrene en gang imellem så at sige skubber børnene foran i hele det der spørgsmål, og det er dybt ulykkeligt. Derfor mener jeg, det er helt rimeligt, at der er den separationsperiode, så folk har en mulighed for at tænke over, hvad det er, de gør, for den beslutning har så store og dybe konsekvenser for familien, for vennekreds, for bedsteforældre osv. Så det der med, at man nu gør det til en eller anden form for beslutning, der kan ordnes med et knips, synes jeg simpelt hen er for dårligt.